Polisie sê oor ‘gebrek aan voertuig’ ná plaasaanvalArgieffoto Die polisiediens het bewys dat hy nie erns het met landelike beveiliging nie, het die VF Plus gesê ná die voorval die afgelope naweek waarin Simon Makhotha, ŉ 77-jarige voorman op ŉ plaas naby Zastron in die Vrystaat, aangeval is en die plaaslike polisiekantoor nie ’n voertuig beskikbaar gehad het om die toneel te besoek nie. Die VF Plus het gereageer nadat omliggende boere Makhotha ná die aanval om hulp moes snel toe die polisie glo nie by die misdaadtoneel kon uitkom nie omdat daar na bewering nie ŉ voertuig beskikbaar was nie. Kol. Thandi Mbambo, woordvoerder van die polisie, het aan Maroela Media bevestig dat twee voertuie wel na die misdaadtoneel gestuur is, waarvan een die landelike veiligheidsvoertuig was. Volgens haar het die stasiebevelvoerder ook in ŉ private voertuig na die plaas gegaan. “Daar is wel voertuie wat om verskillende redes meganiese aandag nodig het. Dit is normaal aangesien voertuie van tyd tot tyd onderhou en herstel moet word. Dit belemmer egter nie dienslewering nie,” sê Mbambo. Mbambo sê as deel van die versagting van die onbeskikbaarheid van sommige voertuie word die landelike veiligheidsvoertuig gebruik om nie net die plase nie, maar ook die hele polisiëringsgebied te dek. Volgens haar gebruik die stasie gebruik tans drie voertuie, waarvan twee die misdaadtoneel besoek het. Pieter Groenewald, die VF Plus-leier, sê dit is onaanvaarbaar dat daar nie ŉ voertuig beskikbaar is vir ŉ ernstige plaasaanval nie, terwyl die publiek gereeld sien hoe polisie-mannekrag vermors word om leë strande te patrolleer. Groenewald sê die party is bekommerd dat die polisie se nasionale landelike beveiligingsplan, wat teen 31 Augustus verlede jaar in werking gestel sou word maar toe weens die Covid-19-pandemie op ’n sylyn geplaas is, nie meer ’n prioriteit is nie. “Infrastruktuur en mannekrag is twee van die belangrikste komponente van die beveiligingsplan en dit is vir die VF Plus onaanvaarbaar dat daar klaarblyklik geen vordering gemaak is met die plan nie,” sê Groenewald. “Die VF Plus het reeds met die afskop van die beveiligingsplan in 2019 daarop gewys dat vorige, soortgelyke planne misluk het omdat woorde nie in dade omskep is nie. Wat tans gebeur is ŉ herhaling van die vorige mislukkings.” Groenewald sê die party dring lank reeds daarop aan dat plaasaanvalle tot prioriteitsmisdaad verklaar word sodat meer hulpbronne beskikbaar gestel kan word vir landelike beveiliging en sal aanhou om hom hiervoor te beywer. Soos vroeër berig is Makhotha Sondag in die omgewing van Zastron deur drie aanvallers oorrompel, aangerand en met messe gesteek. Die aanvallers het toegang tot die plaashuis gekry, waarna Makhotha vasgebind en verder gemartel is. Nadat verskeie items gebuit is, het die aanvallers gepoog om Makhotha in die septiese tenk van die plaashuis te verdrink. Hy is deurentyd geskop en met klippe gegooi in ŉ poging om sy kop onder die rioolwater te hou. Die verdagtes het daarna te voet gevlug. Makhotha het hom teen dagbreek losgewikkel en ŉ buurman se werkers het hom gevind en hulp ontbied. Hy is kort daarna in ŉ hospitaal op Zastron opgeneem. Volgens Mbambo is ŉ sonpaneel, kombuistoerusting en kruideniersware gesteel wat later in ŉ oop veld gevind is. Niemand is nog in verband met hierdie aanval in hegtenis geneem nie.